LV Eiropas Savienības Oficiālais Vēstnesis C 60/4

Uzklausīšanas amatpersonas nobeiguma ziņojums (1)

Lietā COMP/M.6106 – Caterpillar/MWM

2012/C 60/04

Eiropas Komisija 2011. gada 14. martā pēc izskatīšanas atbilstoši Apvienošanās regulas (2) 22. panta 3. punktam saņēma paziņojumu saskaņā ar Apvienošanās regulas 4. pantu par ierosinātu koncentrāciju, kuras rezultātā uzņēmums Caterpillar Inc. (paziņotāja puse) Apvienošanās regulas 3. panta 1. punkta b) apakšpunkta nozīmē iegūst pilnīgu kontroli pār MWM Holding GmbH. Komisija pieņēma lēmumu ierosināt lietu saskaņā ar Apvienošanās regulas 6. panta 1. punkta c) apakšpunktu.

Pēc lietas ierosināšanas procedūrā galvenokārt izcēlās divi notikumi. Pirmkārt, Komisija veica pārbaudes saskaņā ar Apvienošanās regulas 13. panta 4. punktu (3). Otrkārt, Komisija nolēma apturēt lietas izskatīšanu, jo paziņotāja puse nebija atbildējusi uz informācijas pieprasījumu. Paziņotāja puse man sūdzējās par to, ka procedūras apturēšana nav bijusi taisnīga, pamatā norādot uz to, ka daļa no Komisijas pieprasītās informācijas nav bijusi tās rīcībā un līdz ar to tā nespēja sniegt šo informāciju, kaut arī sākotnēji paziņotāja puse Komisijai bija piedāvājusi šo informāciju iegūt no trešām personām. Uzklausīšanas amatpersonas pašreizējās pilnvaras neparedz nekādas lemšanas tiesības šāda veida situācijās. Tomēr, tā kā paziņotāja puse man lūdza iepriekš minētos faktus ņemt vērā manā vērtējumā par lietas izskatīšanas taisnīgumu, es šā jautājuma apspriešanai sazinājos ar Konkurences ģenerāldirektorātu. Galu galā Konkurences ĢD un paziņotāja puse rada risinājumu, kā informāciju ievākt ierobežotākā apjomā, un pēc šīs informācijas iesniegšanas lietas izskatīšanas apturējums tika atcelts. Kopumā es uzskatu, ka Komisijas noteiktais apturējums neietekmēja lietas izskatīšanas taisnīgumu.

Pamatojoties uz papildu pierādījumiem, kas gūti padziļinātas izmeklēšanas posmā, Komisijas dienesti secināja, ka ierosinātais darījums nevarētu būtiski kavēt efektīvu konkurenci kopējā tirgū un tādēļ tas ir saderīgs ar kopējo tirgu un EEZ līgumu. Līdz ar to iebildumu izklāsts paziņotājai pusei netika nosūtīts.

Lēmuma projektā paredzēts atļaut ierosināto koncentrāciju, neizvirzot nekādus nosacījumus. Es neesmu saņēmis nekādas apvienošanā iesaistīto pušu sūdzības par to, kā ievērotas tiesības tikt uzklausītam. Lēmuma projektā nav nekādu iebildumu, par kuriem pusēm nebūtu bijusi iespēja paust viedokli. Ņemot to vērā, es uzskatu, ka šajā lietā ir ievērotas visu lietas dalībnieku tiesības tikt uzklausītiem.

Briselē, 2011. gada 4. oktobrī Michael ALBERS

(1) Saskaņā ar 15. un 16. pantu Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci (OV L 162, 19.6.2001., 21. lpp.) (“Uzklausīšanas amatpersonu pilnvaras”).

(2) Padomes 2004. gada 20. janvāra Regula (EK) Nr. 139/2004 (OV L 24, 29.1.2004., 1. lpp.).

(3) Saskaņā ar lēmuma projektu šī pārbaude bija pamatota: i) jo bija pierādījumi, ka viena vai abas no apvienošanā iesaistītajām pusēm izmeklēšanas kontekstā varētu būt iesniegušas maldinošu informāciju/noklusējušas informāciju; ii) lai pārbaudītu kaitējuma iespēju koordinētas ietekmes dēļ.